Document ID: 32008D0433

KOMISSION PÄÄTÖS,
tehty 10 päivänä kesäkuuta 2008,
Ukrainasta peräisin olevan tai sieltä lähetetyn auringonkukkaöljyn tuontiin sovellettavista erityisehdoista mineraaliöljyn aiheuttaman saastumisriskin vuoksi
(tiedoksiannettu numerolla K(2008) 2709)
(ETA:n kannalta merkityksellinen teksti)
(2008/433/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annetun Euroopan parlamentin ja neuvoston asetuksen (EY) N:o 178/2002 (1) ja erityisesti sen 53 artiklan 2 kohdan toisen alakohdan,
sekä katsoo seuraavaa:
(1)
Elintarvikkeita ja rehuja koskevaan nopeaan hälytysjärjestelmään (RASFF) ilmoitettiin 23 päivänä huhtikuuta 2008, että Ukrainasta peräisin olevan auringonkukkaöljyn on todettu sisältävän suuria mineraaliöljypitoisuuksia. Mineraaliöljyn aiheuttamaa saastumista löydettiin myöhemmin useista Ukrainasta peräisin olevista jalostamatonta auringonkukkaöljyä sisältävistä lähetyksistä, jotka on tuotu yhteisöön viime kuukausien aikana. Suuria mineraaliöljypitoisuuksia sisältävä auringonkukkaöljy ei sovellu ihmisravinnoksi, ja sen vuoksi sen ei katsota olevan turvallista. Saastumisen lähde ei ole vielä tiedossa.
(2)
Euroopan komissio on toistuvasti pyytänyt Ukrainan viranomaisilta tietoja saastumisen lähteestä ja toimenpiteistä, joita on toteutettu saastumisen ehkäisemiseksi tulevaisuudessa. Ukrainan viranomaisilta pyydettiin myös takeita siitä, että käyttöön otetaan tehokkaita toimenpiteitä sen varmistamiseksi, että Ukrainasta Euroopan yhteisöön lähteviin auringonkukkaöljylähetyksiin sovelletaan asianmukaisia näytteenotto- ja analyysimenetelmiä mineraaliöljyn esiintymisen varalta.
(3)
Ukrainassa tehdään parhaillaan tutkimuksia saastumisen lähteen selvittämiseksi. Ukrainan viranomaiset ovat myös sitoutuneet ottamaan käyttöön asianmukaisen valvontajärjestelmän, jolla varmistetaan, että kaikkien Euroopan unioniin vietävien auringonkukkaöljylähetysten osalta varmennetaan, että ne eivät sisällä mineraaliöljypitoisuuksia, jotka tekevät auringonkukkaöljystä ihmisravinnoksi kelpaamattoman. Tämän valvontajärjestelmän yksityiskohtaiset tiedot on kuitenkin vielä toimitettava komissiolle. Komission olisi arvioitava valvonta- ja varmennusmenettely, jotta se voi tarkistaa menettelyn tarkkuuden ja luotettavuuden sen takaamiseksi, että yhteisöön vietävä auringonkukkaöljy ei sisällä mineraaliöljypitoisuuksia, jotka tekevät auringonkukkaöljystä ihmisravinnoksi kelpaamattoman. On varmistettava, että yhteisöön ei viedä auringonkukkaöljyä ennen kuin tällainen valvonta- ja varmennusmenettely on otettu käyttöön ja ennen kuin komissio on arvioinut ja hyväksynyt sen. Valvonta- ja varmennusmenettely arvioidaan Ukrainan viranomaisten toimittamien yksityiskohtaisten tietojen pohjalta.
(4)
Sen jälkeen, kun Euroopan komissio oli esittänyt pyynnön arvioida mineraaliöljyn aiheuttamaan auringonkukkaöljyn saastumiseen liittyvät riskit, Euroopan elintarviketurvallisuusviranomainen (EFSA) julkaisi lausunnon Ukrainasta viedyn auringonkukkaöljyn sisältämistä mineraaliöljypitoisuuksista. Lausunnossa viitataan FAO:n ja WHO:n yhteisen elintarvikelisäaineita käsittelevän asiantuntijakomitean (JECFA) tekemiin arviointeihin, joissa ilmoitetaan eri toksisuustasot mineraaliöljyn tyypin perusteella. EFSA katsoi, että saatavilla olevat Ukrainasta peräisin olevaa saastunutta auringonkukkaöljyä koskevat analyysitiedot osoittavat, että havaittu mineraaliöljy oli viskositeetiltaan korkeaa. Altistumisarvioiden perusteella EFSA tuli siihen johtopäätökseen, että vaikka viskositeetiltaan korkeaa mineraaliöljyä sisältävän auringonkukkaöljyn käyttö ihmisravinnoksi ei ole suotavaa, sille altistuminen ei tässä tapauksessa aiheuta syytä huoleen kansanterveyden kannalta. Koska saastumisen lähdettä ei vielä ole saatu varmasti selville, voidaan olettaa, että on olemassa riski liiallisten mineraaliöljypitoisuuksien esiintymisestä auringonkukkaöljyssä.
(5)
Senkin jälkeen, kun komissio on hyväksynyt valvonta- ja varmennusmenettelyn, jäsenvaltioiden olisi riskin tason vuoksi valvottava tuotavia auringonkukkaöljylähetyksiä sen tarkistamiseksi, että tällaisten lähetysten sisältämän mineraaliöljyn pitoisuus vastaa todistuksessa ilmoitettua. Tämä kaksinkertainen valvontajärjestelmä on tarpeen ja aiheellinen, jotta voidaan antaa lisätakeet Ukrainan viranomaisten käyttöön ottaman valvonta- ja varmennusmenettelyn tarkkuudesta ja luotettavuudesta. Kyseisistä tarkistuksista aiheutuvista kuluista vastaavat tuonnista vastuussa olevat toimijat. Jäsenvaltioiden olisi ilmoitettava komissiolle epäsuotuisista tuloksista elintarvikkeita ja rehuja koskevan nopean hälytysjärjestelmän kautta. Suotuisista tuloksista on ilmoitettava komissiolle kolmen kuukauden välein. Tämä tiedonantovelvollisuus on tarpeen, jotta toimenpiteitä voidaan arvioida uudelleen.
(6)
Asetuksen (EY) N:o 178/2002 53 artiklassa säädetään mahdollisuudesta toteuttaa asianmukaiset yhteisön kiireelliset toimenpiteet kolmannesta maasta tuotavien elintarvikkeiden ja rehujen osalta ihmisten terveyden, eläinten terveyden tai ympäristön suojelemiseksi, jos kyseessä olevaa riskiä ei voida tyydyttävällä tavalla hallita yksittäisten jäsenvaltioiden toteuttamilla toimenpiteillä.
(7)
Ennen kuin valvonta- ja varmennusmenettely, joka Ukrainan viranomaisten on määrä ottaa käyttöön, on arvioitu ja hyväksytty, Ukrainasta peräisin olevaa tai sieltä lähetettyä auringonkukkaöljyä ei pitäisi tuoda mineraaliöljyn aiheuttaman saastumisriskin vuoksi.
(8)
Jäsenvaltioille on ilmoitettu saastumistapauksesta, ja ne ovat toteuttaneet tarvittavat toimenpiteet jo markkinoille saatetun saastuneen auringonkukkaöljyn ja saastunutta auringonkukkaöljyä sisältävien elintarvikkeiden vetämiseksi markkinoilta, kuten Euroopan komissio on suositellut RASFF:n kautta.
(9)
Asian kiireellisyyden vuoksi ja siitä Ukrainan viranomaisille ilmoitettuaan komissio teki jo ennen elintarvikeketjua ja eläinten terveyttä käsittelevän pysyvän komitean kokoontumista 23 päivänä toukokuuta 2008 asetuksen (EY) N:o 178/2002 53 artiklan 2 kohdan ensimmäisessä alakohdassa säädetyn menettelyn mukaisesti päätöksen 2008/388/EY (2) Ukrainasta peräisin olevan tai sieltä lähetetyn auringonkukkaöljyn tuontiin sovellettavista erityisehdoista mineraaliöljyn aiheuttaman saastumisriskin vuoksi.
(10)
Kyseiset toimenpiteet olisi vahvistettava ja niitä olisi muutettava jäsenvaltioiden toimivaltaisten viranomaisten tekemistä tarkistuksista aiheutuvien kulujen osalta.
(11)
Sen vuoksi on aiheellista kumota ja korvata päätös 2008/388/EY.
(12)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
1. Jäsenvaltioiden on kiellettävä Ukrainasta peräisin olevan tai sieltä lähetetyn, CN-koodiin 1512 11 91 tai 1512199010 kuuluvan auringonkukkaöljyn, jäljempänä ’auringonkukkaöljy’, tuonti, jollei auringonkukkaöljylähetyksen mukana ole voimassa olevaa todistusta, jolla todistetaan, ettei auringonkukkaöljyssä ole liiallisia mineraaliöljypitoisuuksia, sekä vahvistetaan tulokset mineraaliöljyn esiintymisen varalta otetuista näytteistä ja tehdyistä analyyseistä.
2. Edellä 1 kohdassa tarkoitettu todistus on voimassa yhteisöön tuotavien auringonkukkaöljylähetysten osalta ainoastaan siinä tapauksessa, että lähetystä koskevat näytteet on otettu, analyysit tehty sekä todistus annettu sen jälkeen kun Euroopan komissio on arvioinut ja virallisesti hyväksynyt Ukrainan viranomaisten käyttöön ottaman valvonta- ja varmennusmenettelyn.
3. Jäsenvaltioille ilmoitetaan elintarvikeketjua ja eläinten terveyttä käsittelevän pysyvän komitean kautta yksityiskohtaiset tiedot Ukrainan viranomaisten käyttöön ottamasta valvonta- ja varmennusmenettelystä sekä siitä, kun komissio on hyväksynyt sen virallisesti.
4. Jäsenvaltioiden on toteutettava asianmukaiset toimenpiteet suorittaakseen näytteenoton ja analyysit jokaisesta tuotavaksi esitetystä, Ukrainasta peräisin olevasta tai sieltä lähetetystä auringonkukkaöljylähetyksestä, jonka mukana on voimassa oleva todistus, sen varmistamiseksi, että lähetysten sisältämän mineraaliöljyn pitoisuus vastaa todistuksessa ilmoitettua.
Niiden on ilmoitettava komissiolle epäsuotuisista tuloksista elintarvikkeita ja rehuja koskevan nopean hälytysjärjestelmän kautta. Suotuisista tuloksista on ilmoitettava komissiolle kolmen kuukauden välein.
5. Jäsenvaltioiden on toteutettava tarvittavat toimenpiteet sen varmistamiseksi, että Ukrainasta peräisin olevaa tai lähetettyä auringonkukkaöljyä, joka ei ole tämän päätöksen säännösten mukaista, ei saateta markkinoille rehuna tai elintarvikkeena käytettäväksi.
6. Jäsenvaltioiden on varmistettava, että 4 ja 5 kohdan täytäntöönpanosta aiheutuvista kuluista vastaavat tuonnista vastuussa olevat toimijat.
2 artikla
Kumotaan päätös 2008/388/EY.
3 artikla
Tämä päätös on osoitettu kaikille jäsenvaltioille.
Tehty Brysselissä 10 päivänä kesäkuuta 2008.

Labels: 17
14
0
3
18